РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/125-13

23. март 2013. године

Б е о г р а д

ЗАПИСНИК

21. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 23. МАРТА 2013.ГОДИНЕ

Седница је почела у 11,55 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић и Владимир Гордић.

Седници нису присуствовали чланови Одбора: Александра Томић, Жељко Сушец, Зоран Бојанић, Јелена Мијатовић, Гордана Чомић, Дејан Николић, Љубан Панић, Иван Карић, Живојин Станковић, Ивана Динић, Јудита Поповић, Јелена Травар Миљевић и Зоран Васић, као ни њихови заменици.

Седници су присуствовали и Владан Шћекић, програмски директор и Ивана Јовчић, извршни директор Центра за унапређење животне средине; Милош Ђајић, и Јелена Мићић из Центра модерних вештина, и Валентина Ђурета, координаторка Алумни програма Београдског фонда за политичку изузетност.

С обзиром да није било кворума за одлучивање, на основу члана 72. став 5. Пословника Народне скупштине, седницa је одржана без кворума за одлучивање, по дневном реду предложеном у сазиву:

1. Подршка кампањи „Сат за нашу планету''.

Председник Одбора Милица Војић Марковић нагласила је да одржавањем ове седнице, Одбор жели да подржи глобалну еколошку кампању Светског фонда за природу ''Сат за нашу планету'', а посебно у делу програма ''Пет до дванаест за нашу планету''. Народна скупштина, искључењем струје у Дому Народне скупштине, као и искључењем спољашње декоративне расвете, у периоду од 20,30 до 21,30 часова, такође се прикључује овој акцији. Осим тога, истакла је председник Одбора, сваки појединац би требало да се прикључи овој светској акцији, која има за циљ смањење негативних ефеката климатских промена на нашу планету. Овом акцијом се човечанство подсећа на штетност прекомерног трошења електричне енергије и негативан утицај човека на климу. Председник Одбора је затим прочитала део писма индијанског поглавице, написаног 1805. године, које је објављено у књизи ''Сахраните ми срце крај рањеног колена'', при чему је истакла актуелност тих давно написаних речи у контексту негативног утицаја људи на климатске промене.

Глобалну акцију „Сат за нашу планету“, као и рад Форума за адаптацију на климатске промене у југоисточној Европи представио је Владан Шћекић. Нагласио је да је Светски фонд за природу (WWF) један од највећих и најутицајнијих организација у свету, који се бави заштитом природе.Фонд је основан 1961. године са мисијом да заустави уништавање животне средине и да створи будућност у којој људи живе у складу са природом. То би се постигло очувањем светске биолошке разноврсности, одрживог коришћења природних ресурса, смањењем загађења и претеране потрошње ресурса. Информишући Одбор о акцији ''Сат за нашу планету'', рекао је да је ова глобална кампања организована седми пут у свету, а пети пут у Србији, са циљем да се што већи број људи укључи и да свој допринос у очувању планете. Говорећи о активностима Форума за адаптацију на климатске промене у југоисточној Европи, истакао је да је у Србији, Хрватској, Црној Гори и Македонији формирана национална мрежа организација цивилног друштва и заинтересованих организација, а да радом националних мрежа у Србији координира Центар за унапређење животне средине. Скренуо је пажњу на то да у Србији нису адекватно препознате климатске промене и да нису интегрисане у секторске политике, иако је направљена анализа процене рањивости на климатске промене. У студији процена рањивости на климатске промене препознати су циљни сектори који трпе највећи притисак а то су: биодиверзитет и шуме, пољопривреда, енергетика, воде, јавно здравље и смањење ризика од катастрофе. У оквиру анализе су направљене и опште мере које би требало применити у циљу унапређења тренутног стања, истакао је Шћекић.

Милош Ђајић је истакао важност тога што се Србија укључила у Акцију ''Сат за нашу планету'', јер је тиме показала да је део света, а посебно је важно што се у акцију укључе и државне институције, а не само невладин сектор.

Члан Одбора, Константин Арсеновић је изнео утисак да губимо битку у борби за заштиту животне средине, с обзиром да Србија практично ништа не предузима у погледу суочавања са климатским променама.

Закључујући седницу, председник Одбора је рекла да од сваког појединачно зависи колико ћемо сачувати нашу планету и да је потребно да нас буде што више у тој заједничкој идеји.

Седница је завршена у 12, 20 часова.

СЕКРЕТАР ПРЕДСЕДНИК

Милица Башић Милица Војић Марковић